<classify> ZAIDI ya nyumba 360 zikiwemo za makazi ya watu zimeharibiwa na mvua iliyonyesha majuzi jioni ikiambatana na upepo mkali katika wilaya za Mbozi na Momba mkoani Songwe huku watoto wawili wakijeruhiwa.Kwa mujibu wa Mkuu wa Mkoa wa Songwe, Nicodemus Mwangela, kati ya nyumba zilizoathirika na mvua hizo ni pamoja na majengo ya taasisi za serikali na za watu binafsi. Mkuu huyo wa mkoa alitoa taarifa ya tukio hilo baada ya kutembelea na kukagua baadhi ya maeneo yaliyoathiriwa zaidi, na kuagiza halmashauri husika kurejesha miundombinu ya serikali iliyoharibika.Kuna wananchi wamepata madhara lakini wametibiwa na kurejea nyumbani, nawapongeza sana viongozi na majirani ambao waliwahi kutoa msaada kwa wahanga aidha ninaagiza halmashauri za Momba na Mbozi warekebishe haraka nyumba za walimu na madarasa ili huduma ziendelee, alisema Mwangela.Aidha, alitoa pole kwa wahanga na amewapongeza majirani wa waliopata uharibifu wa nyumba kwa kuwahifadhi wenzao jana usiku huku akiwahakikishia kuwa Kamati za Usalama za Wilaya na wataalamu wanafanya tathmini ya uharibifu na kupanga namna ya kutoa msaada. Mwangela aliwataka wananchi wote kuchukua tahadhari kwakuwa mvua za mkoani Songwe ni nyingi hivyo waimarishe makazi yao pia watoe taarifa mapema endapo utatokea uharibifu wowote.Mkurugenzi Mtendaji wa Halmashauri ya Mbozi, Hanji Godigodi alisema wataalamu wa halmashauri wanaendelea na tathmini ya hali ya uharibifu na kuwa nyumba za walimu na shule zitafanyiwa marekebisho haraka. Ofisa Mtendaji wa Kata ya Msangano, Halmashauri ya Wilaya ya Momba, Focus Kadule alisema baada ya tathmini ya hali ya uharibifu katika kata yake ataitisha mkutano wa hadhara ili wananchi wajitolee kuwasaidia waliopata uharibifu kutokana na mvua hizo.Mkazi wa Kijiji cha Hamwelo katika Halmashauri ya Wilaya ya Mbozi, Fadeli Ngaala alisema mvua iliyoambatana na upepo imeezua paa la nyumba yake huku yeye na watoto wakiwa ndani na kusababisha uharibifu wa vyakula na vifaa vingine kama vitanda, magodoro, televisheni, solar na masofa.Naye Mwalimu Jacob Sambilila wa Shule ya Msingi Nkala Halmashauri ya Wilaya ya Momba, alisema mvua zilianza saa tisa mchana na kusababisha mti kuangukia darasa hali iliyozua taharuki kwa wanafunzi lakini pia baada ya kurudi nyumbani kwake alikuta nyumba anayoishi imeezuliwa.Baada ya kutoka kazini nilikuta nyumba ya mwalimu mwenzangu imeezuliwa na nilipofika kwangu nikakuta nyumba imebomoka na kuezuliwa na kusababisha uharibifu hata kwenye chakula chote nilichotunza kimeharibika na vifaa vya ndani, alisema Mwalimu Sambilila.  <topic>: KITAIFA 